La ceremonia de lansare a Președinției României la UE, Dăncilă a ținut să demonstreze că, prin Constituție, ea conduce Uniunea / Premierul a adaptat sloganul electoral al PSD

Premierul Viorica Dăncilă a ținut să sublinieze, la ceremonia de lansare a Președinției române a UE, că, prin Constituție, care a fost elaborată în colaborare cu experți europeni, ea este cea care conduce Uniunea și pe cei 500 de milioane de cetățeni europeni. Dăncilă a adaptat și sloganul electoral al PSD, afirmând: „Îndrăzniți să credeți în România!“

„Privind în urmă, cred că cel mai important pas al integrării noastre a fost atunci când poporul român a adoptat prin referendum actuala Constituție a României. Aceea e linia de start de la care a început cu adevărat integrarea noastră, atunci a avut loc un act de voință al poporului român de a-și însuși valorile și principiile europene. Constituția adoptată atunci e garanția cea mai puternică a faptului că țara noastră a pornit pe drumul ireversibil al UE. Constituția e reperul nostru european cel mai important, pentru că a fost adoptată în acord cu partenerii noștri europeni și a reprezentat linia de start“, a afirmat Viorica Dăncilă.

În continuare, ea a ținut să sublinieze că, prin urmare, „ceea ce este european e și constituțional și tot ce e constituțional e în deplin acord cu valorile și principiile europene“.

„Această Constituție ne spune că Guvernul României are datoria de a gestiona dosarele europene pe perioada Președinției. Ca prim-ministru al României, îmi asum cu onoare și responsabilitate această sarcină în fața celor 500 de milioane de cetățeni europeni“, a fost concluzia la care a ajuns Dăncilă.

Viorica Dăncilă a venit cu un îndemn. Pornind de la sloganul electoral al PSD („Îndrăznește să crezi!“), Dăncilă i-a îndemnat pe cei prezenți: „Îndrăzniți să credeți în România!“

Viorica Dăncilă susține, încă de la finalul anului trecut, că președintele Klaus Iohannis trebuie să îi cedeze locul la Consiliul European în perioada președinției rotative, pentru că premierul este cel care asigură această președinție.

Sursa foto: gov.ro